Estoria 8: Dagiti Higante iti Daga
NO ADDA nakitam kas katayag ti bobida ti balayyo, aniat’ kunam? Dayta a tao ti maysa a higante! Adda idi tiempo nga addada higante ditoy daga. Sadino ti naggapuanda?
Ti dakes nga anghel a ni Satanas pinadpadasna a pagbalinen a dakes dagiti anghel ti Dios. Immay ti tiempo, a dadduma kadagitoy nga anghel dimngegda ken Satanas. Bimmabada ditoy daga ket nangaramidda ti bagbagi ti tao para kadakuada met laeng. Ammom kadi no apay?
Kuna ti Biblia a gapu ta nakitada dagiti napipintas a babbai ditoy daga ket kayatda nga asawaen ida. Kuna ti Biblia a dakes daytoy, ta inaramid ti Dios nga agtaeng dagiti anghel idiay langit.
Idi naaddaan annak dagitoy nga anghel ken ti assawada, dagitoy nga annak ti naidumada. Bayat a dumakdakkelda, dumakkelda a dumakkelen agingga a nagbalindan a higante.
Dagitoy a higante ti dakesda. Ket gapu ta dadakkel ken napigsada unay, saktanda dagiti tattao. Pinadpadasda a piliten tunggal maysa nga agbalin a dakes kas kadakuada.
Natayen ni Enoc, ngem adda maysa a tao ditoy daga ita a nasayaat. Noe ti nagan daytoy a tao. Aramidenna a kanayon ti kayat a paaramid ti Dios kenkuana.
Maysa nga aldaw kuna ti Dios ken Noe a dadaelennanto amin a dakes a tattao. Ngem ti Dios isalakanna ni Noe, ti pamiliana ken adu kadagiti an-animal. Kitaentayo no kasano nga inaramid ti Dios daytoy.
Genesis 6:1-8; Judas 6.
Dagiti Saludsod
- Ania ti napasamak idi dimngeg ken ni Satanas dagiti dadduma nga anghel ti Dios?
- Apay a dagiti dadduma nga anghel bimmabada ditoy daga?
- Apay a saan nga umiso nga umay dagiti anghel ditoy daga ken mangaramidda iti bagbagi ti tao para kadakuada?
- Ania ti nakaidumaan dagiti annak dagiti anghel?
- Kas makitam iti ladawan, ania ti inaramid dagiti annak dagiti anghel idi nagbalinda a higante?
- Kalpasan ni Enoc, siasino ti naimbag a tao a nagbiag ditoy daga, ket apay a kaay-ayo ti Dios?
Kanayonan a salsaludsod
- Basaenyo ti Genesis 6:1-8.
Kas ipakita ti Genesis 6:6, kasano nga apektaran ti kababalintayo ti rikna ni Jehova? (Sal. 78:40, 41; Prov. 27:11)
- Basaenyo ti Judas 6.
Ania ti maadaltayo ita kadagiti anghel idi kaaldawan ni Noe a “saan a nangtaginayon iti nakaisigudan a kasasaadda”? (1 Cor. 3:5-9; 2 Ped. 2:4, 9, 10)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn war_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn